Imtella' Awwissu 11, 2021 Rapport: Fiorella Pace Ġie ssiġġillat il-ftehim soċjali bejn il-Gvern u l-Caritas għat-tħaddim taċ-ċentru terapewtiku tal-Ibwar fis-Siġġiewi. B'miljun ewro fis-sena se tkun qed tingħata għajnuna ħolistika lil madwar 20 adolexxenti bil-vizzju ta-droga. Fi ftit ġimgħat oħra, se jiftaħ il-bibien tiegħu ċ-Ċentru ta' Rijabilitazzjoni mid-Droga għall-adolexxenti f'Tal-Ibwar. Immexxi mill-Caritas iżda finanzjat mill-Gvern, dan se jkun l-ewwel ċentru tat-tip tiegħu fil-pajjiż billi joffri għajnuna ħolistika: psikoloġika, psikosoċjali u edukattiva. L-għan aħħari tiegħu jibqa' li jagħti ħajja indipendenti mid-droga. Il-ftehim għat-tmexxija taċ-ċentru kien issiġillat illum, bil-Gvern se joħroġ madwar erba' miljuni f'kapital inizjali u miljun ewro oħra fis-sena għat-tmexxija. Id-Direttur tal-Caritas Anthony Gatt, qal li għalkemm iċ-ċentru tal-Ibwar għad irid jiftaħ il-bibien tiegħu, diġa hemm żgħażagħ li qed jiġu segwiti. "Bħala Caritas aħna diġa t-team diġa qed jara u jsegwi 20 żagħżugħ li se jibbenefikaw minn dan iċ-ċentru. Dan hu ċentru ħolistiku ibbażat fuq mudell li għandu fokus fuq it-trauma li jkunu għaddew u l-fejqan, il-familji tagħhom . Pero ovvjament f'ċikostanza fejn qed naraw minuri dan iċ-ċentru se jkollu wkoll learning hub fejn iż-żgħażagħ li jkunu qed jibbenefikaw, kemm li joqgħodu hawn u kemm matul il-ġurnata, ikunu wkoll qed jitgħallmu fl-agribusiness, il-media, l-isport." Il-Ministru għall-Familja, Drittijiet tat-Tfal u Solidarjetà Soċjali Michael Falzon qal li flimkien mal-Caritas, il-Gvern se jkun qed jara li żgħażagħ b'dawn il-problemi jingħataw assistenza u għodda biżżejjed biex ibiddlu d-direzzjoni ta' ħajjithom. Qal li l-Gvern daħal għal dan l-investiment u bena dan iċ-ċentru biex ikunu offruti l-aqwa standards skont l-esperti barranin fil-qasam. B'kollox iċ-ċentru terapewtiku f'Tal-Ibwar se jkollu 14-il sodda u 10 adolexxenti oħra li jsegwu programm matul il-jum. "Hawnhekk qed nitkellmu fuq ċentru li hu intenzjonat għar-rijabilitazzjoni minn vizzji partikolarment droga u qed nitkellmu fuq minuri. Għandna dover li ngħinnuhom lil dawn in-nies. Hawnhekk veru ntefqu l-flus, 4 miljuni investiment u miljun ewro fis-sena, imma persuna waħda wkoll tiswielna aħseb u ara meta sfortunatament hemm iktar minn waħda u allura d-dover tagħna hu li ngħinnu lil kulħadd mingħajr distinzjoni, mingħajr kemm huma minoranzi, is-soċjetà marbuta li tgħinnhom." Il-Ministru Falzon qal li ta' kuljum 700 ruħ f'Malta jieħdu l-methadone u qal li hu għalhekk li jsir investiment f'ċentru ta' dan it-tip, biex minn eta' żgħira tingħata għajnuna lil min jabbuża mid-droga.